པར་སྐྲུན་བྱ་བའི་དམིགས་ཡུལ་ནི།སངས་རྒྱས་ཀྱི་བསྟན་པ་རྒྱུན་རིང་པོར་གནས་མིན་ནི་རྗེས་འཇུག་ཚད་ལྡན་གསོ་སྐྱོང་བྱེད་མིན་ལ་ཐུག་ཡོད་ཅིང་།དེའང་རྡོ་ལ་ལག་རྒྱུད་དང་།ཆུ་ལ་ལམ་ཞུགས་ཀྱི་དཔེ་ལྟར།སྔོན་བྱོན་དམ་པ་གོང་མས་དཀའ་བ་ཕྲག་ཏུ་བླངས་ནས་ཉམས་ལེན་ཐུགས་མཐིལ་ཏུ་ཕབ་པའི་གདམས་ངག་ཟབ་མོ་འདི་དག་ལ་ཐོས་བསམ་སྒོམ་སྒྲུབ་བྱེད་རྒྱུ་ཉག་ཅིག་ཡིན་པས།དཔེ་རྒྱུན་འདི་དག་ཉར་ཚགས་དང་དར་སྤེལ་གཏོང་རྒྱུ་ནི་སྔོན་འགྲོའམ་ཆ་རྐྱེན་གཙོ་བོ་ཞིག་ཡིན་པས།འདིའི་ཡར་སྔོན་དུ་གསུང་རབ་འདི་ཉིད་ཚད་ལྡན་སྒོས་དཔེ་སྐྲུན་ཁང་གང་ནས་ཀྱང་པར་སྐྲུན་བྱས་མེད་པར།དཔེ་རྒྱུན་དཀོན་པོ་ཞིག་ཡིན་པས།རྒྱལ་སྤྱིའི་བོད་རིག་པའི་ཞིབ་འཇུག་པ་དང་།བོན་གྱི་སློབ་གཉེར་བ་རྣམས་ལ་དགོས་མཁོ་བསྐོང་ཕྱིར་པར་སྐྲུན་བྱས་པ་ཡིན།གསལ་བཤད་ཞུ་རྒྱུར།མ་དཔེ་འདི་ནི་དགེ་བཤེས་བློ་གྲོས་རབ་གསལ་གྱིས་ཝ་ཎ་གཡུང་དྲུང་བོན་གྱི་དགེ་སློབ་ཁང་ནས་སྤྱི་ལོལོར་པར་སྐྲུན་མཛད་པའི་ལག་བྲིས་པར་མ་ཞིག་གཡར་གནང་བ་དེ་གཅིག་པུ་ལས་མ་རྙེད་པས་དེ་ཉིད་གཞིར་བཞག་བྱས་པ་ཡིན་ལ།མ་དཔེའི་ཁྲོད་དུ་གསར་བཅོས་ཆེར་མ་བྱས་ཞེས་གསལ་བཤད་གནང་འདུག་པས།མ་དཔེའི་ནང་ཡོད་པའི་གུག་རྟགས་རྣམས་རང་འཇགའདིའི་ནང་བཞག་ཡོད་ལ།མ་དཔེར་གུག་རྟགས་བྱུང་བ་ནི་དེ་མ་དཔེ་གཉིས་ལ་གོ་བསྡུར་མཛད་པར་གསུངས་པས་དེ་གཉིས་མཐུན་མིན་རྣམས་གུག་རྟགས་ནང་བཞག་པར་མངོན།ང་ཚོས་དངོས་ཡོད་ཀྱི་ནོར་ཆད་ཡོད་པ་ཤེས་རིགས་གུག་རྟགས༼༽འདིའི་ནང་དུ་བཞག་ཡོད།བརྡ་དོན་མ་འཁྲོལ་བ་རྣམས་རང་སོར་བཞག་པ་ལས་བཟོ་བཅོས་བྱས་མེད།ད་དུང་དེང་གི་བརྡ་སྤྲོད་ནང་མ་གསལ་བའི་རིགས་དཔེར་ན།ལ་སོགས་ལ།ལས་རྩོགས་དང་།མེད་ལ།མྱེད་དང་།མིག་ལ།གམིག་དང།མྱིགདམྱལ་བ་ལ།མཉལ་བ།གཙང་ལ།རྩང་།དགུ་ལ།རྒུ་སོགས་དུ་མ་རང་སོར་བཞག་ཅིང་སྐབས་འགར་དགོས་དབང་དུ་བསམ་སྟེ་གུག་རྟགས༼༽འདིའི་ནང་དུ་བཅོས་ནས་བཞག་ཡོད།ད་དུང་གུག་རྟགས་འདིའིནང་བཞག་པ་རྣམས་ནི་དུམ་པ་མཚོན་བྱེད་རྣམས་ཡིན།གཞན་ཡང་ཕྲད་དང་རྣམ་དབྱེ་མིང་གཞི་སོགས་དེང་དུས་ཀྱི་བརྡ་སྤྲོད་དང་མི་མཐུན་པ་དུ་མ་འདུག་པ་རྣམས་རང་སོར་བཞག་སྟེ་བརྡ་གསར་བཅད་མ་མཛད་པའི་སྔོན་དུ་གཞུང་ལུགས་འདི་ཉིད་སྐུ་འཁྲུངས་ཡོད་པར་རྟོགས་པའི་ཆེད་དུ་ཡིན་ལ།གོ་དོན་ལོག་པར་མ་སོང་ན་དཔེ་རྙིང་འདི་རིགས་ལ་བཤའ་བཅོས་དགོས་པའི་རྒྱུ་མཚན་མ་མཐོང་ནས་བཞག་པ་ཡིན།འདི་ཉིད་པར་སྐྲུན་གྱི་མཐུན་རྐྱེན་དུ་ཀོ་རྒྱལ་དགོན་གྱི་སྒྲུབ་ཁང་ལྷ་མཆོད་ནོར་བུ་ཚེ་དབང་ལགས་ཀྱིས་སྒོར་ཁྲི་གཉིས་ཀྱིས་མཐུན་སྦྱོར་གནང་བྱུང་བས་ཁོང་ལ་སྙིང་ཁོང་རུས་པའི་གཏིང་ནས་བཀའ་དྲིན་ཆེ་ཞུ་རྒྱུ་དང་།འདིའི་ཐད་ལེགས་སྤེལ་ཉེས་འགོག་གི་བཀའ་སློབ་གནང་བར་སྙིང་ནས་རེ་བ་ཡིན།